Páva Zoltán ironikus levelet írt Hoppál Péternek, és kérte, hogy szíveskedjen felkeresni Hernádi Zsoltot, mivel ellenzéki képviselők nem tudnak eljárni a „kormány benzinkutasánál”.

Miután Tállai András NAV-elnök és adóügyekért felelős államtitkár elintézte, hogy a mezőkövesdi Mol-kúton olcsóbb legyen a benzin, és ez még a miniszterelnöknek is tetszett, Komló volt MSZP-s polgármestere is „akcióba lépett”.

Nyílt levelet írt országgyűlési képviselő utódjának, a fideszes Hoppál Péternek, hogy tárgyaljon a benzin áráról a Mollal. Konkrétan azt kérte tőle, hogy a komlói Mol-kútnál vitesse lentebb az árakat – fedezte fel a Szabad Pécs.

Páva Zoltán ezt így indokolta: „Komlón a legdrágább megyénkben az üzemanyag, és téged még a hatalommal való visszaéléssel sem gyanúsíthatnak, hisz nem vagy adóellenőr”.

Hozzátette, hogy „Szakács László képviselő mégsem járhat el, hisz ő listán került a parlamentbe, és egyébként sem az ellenzéki képviselők tudnak a kormány benzinkutasánál eljárni”.